Source: https://domov.sme.sk/c/3691258/sud-predlzil-vazbu-udajnemu-sefovi-podsvetia-cernakovi.html
Timestamp: 2017-02-20 15:45:47+00:00
Document Index: 139219

Matched Legal Cases: ['Súd ', 'Súd ', 'súd ', 'súd ', 'súd ', 'súd ']

Súd predĺžil väzbu údajnému šéfovi podsvetia Černákovi - domov.sme.sk
Zobraziť všetky sekcie AKTUALIZOVANÉ 15:32Súd predĺžil väzbu údajnému šéfovi podsvetia Černákovi
Údajný šéf banskobystrického podsvetia Mikuláš Černák sa zatiaľ nedostane slobodu. Rozhodol o tom dnes prešovský krajský súd, ktorý zmenil predchádzajúci verdikt okresného súdu. 22. jan 2008 o 14:24 ČTK
Písmo:A-|A+100Údajný šéf banskobystrického podsvetia Mikuláš Černák sa zatiaľ nedostane slobodu. Rozhodol o tom dnes prešovský krajský súd, ktorý zmenil predchádzajúci verdikt okresného súdu. Hovorca súdu Michal Drimák ČTK povedal, že Černákovi predĺžili väzbu do 1. apríla. Stalo sa tak napriek tomu, že prokuratúra ešte v prípade obvinenia z dvoch vrážd nepodala na Černáka žalobu. "Krajský súd zrušil rozhodnutie okresného súdu, doručením sa dnešné rozhodnutie stane právoplatným," povedal ČTK Drimák. Proti rozhodnutiu sa podľa Drimáka nedá odvolať. Ak by súd väzbu nepredĺžil, Černáka by začiatkom februára museli prepustiť na slobodu. Minulý týždeň hovorca ešte tvrdil, že bez podania obžaloby nebudú môcť väzbu predĺžiť. Černáka prešovský súd poslal v minulom roku do väzby pre obvinenie z vrážd údajného policajného informátora Jozefa Filipa a bývalého policajta Gustáva Slivenského v 90. rokoch. Černákovi hrozí v prípade preukázania viny 12 až 15 rokov väzenia alebo doživotie. V prípade však obžalobu na Černáka zatiaľ prešovská krajská prokuratúra nepodala. Jej tajomník Michal Bajus ČTK povedal, že by to mala urobiť ešte tento mesiac. Podľa polície Černák s komplicom dopravili Filipa do lesa pri obci Liptovská Teplička, tam ho zastrelili a zahrabali do pripravenej jamy. Černák ho údajne podozrieval, že donáša polícii. Slivenského vraj v podzemí hotela Gerlach v Poprade dobodal, pretože ho podozrieval, že si naňho dojednáva nájomného vraha. Černákov komplic mu potom údajne ešte zaživa odrezal hlavu. Černáka už raz súd z väzby vo februári minulého roka prepustil, polícia ho však vzápätí zatkla. Údajný mafián bol vtedy vo väzbe za vraždu podnikateľa Mariána Karcela a údajného člena podsvetia Imricha Oláha. Slovensko však nepožiadalo Česko, kde sa Černák predtým skrýval, o súhlas na stíhanie. Černák je na Slovensku obvinený celkovo z deviatich vrážd. Nechajte si posielať ranný prehľad najdôležitejších správ e-mailom